paragraph_text: Ivo Jelinčić Mučito (Postira, 25. srpnja 1950. – Zagreb, 4. lipnja 2020.) bio je hrvatski pjesnik i esejist. Radio je kao tehnolog u tvrtki Rade Končar u Zagrebu gdje je bio i dugogodišnji voditelj "Književne radionice". Nagrađen je na pjesničkoj manifestaciji "Goranovo proljeće" 1975. godine. Objavljivao je svoje radove u raznim časopisima: Republika, Oko, Gradina kao i na Radio Zagrebu. U Valjevu na IV. susretima amatera SFRJ "Kosta Abrašević" osvaja I. nagradu žirija publike. Nastupao diljem Hrvatske i bivše SFRJ. Svoju prvu zbirku pjesama "Letač tame" objavljuje 1977. godine u izdanju Izdavačkog knjižarskog poduzeća "Mladost". Bio je višegodišnji pjevač Akademskog zbora Ivan Goran Kovačić.